A malajziai fordulót követően a gárda neve ismeretlen okokból DART Grand Prix-re módosult. Miután a brazil nagydíjon sem vehettek részt, Nickerson a bíróság elé citálta az FIA-t, amiért csapata nem vehet részt a bajnokságban. Az eljárások közben a DART Grand Prix neve ismét Phoenix Grand Prix-ra módosult. Április 14-én az Arrows csapat tesztelt a Silverstone Circuit versenypályán. Feltételezések szerint az alakulat tesztelte a Phoenix AP04B névre keresztelt versenyautót is. 2002. május 22-én a Phoenix Finance elvesztette a pert az FIA-val szemben, ami egyben azt is jelentette hogy nem indulhattak a 2002-es szezonban.